## Un projecte que ha rebut el suport de l’IVE guanya el premi a la millor presentació en un concurs nacional per a promoure l’estadística entre escolars

*** L’alumna de l’IES Joan Fuster de Sueca Yousra Saidi, millor projecte en la seua categoria en la fase nacional del concurs ‘Incubadora de sondejos i experiments’
* Este projecte participa en el certamen nacional amb el patrocini d’Institut Valencià d’Estadística després de resultar guanyadors en el certamen autonòmic ‘Va de Dades!’, dirigit a alumnat d’ESO, Batxillerat i cicles formatius de la Comunitat Valenciana

​​​​​​**

Un projecte que ha rebut el suport de l’Institut Valencià d’Estadística (IVE) ha resultat guanyador del premi a la millor presentació en la final del concurs nacional ‘Incubadora de sondejos i experiments’, organitzat per la Societat d’Estadística i Investigació Operativa (SEIO) recentment celebrat en la Universitat del País Basc.

El projecte de l’alumna de l’IES Joan Fuster de Sueca Yousra Saidi ha participat en la fase final d’este certamen amb el patrocini de l’IVE després d’imposar-se en la segona edició del concurs autonòmic d’estadística per a la ciència de dades ‘Va de dades!’, dirigit a alumnat d’Educació Secundària Obligatòria (ESO), Batxillerat i cicles formatius de la Comunitat Valenciana.

Yousra Saidi, que competia juntament amb els 32 treballs d’alumnes de centres de tota la geografia espanyola en la categoria per a estudiants de 3r i 4t de l’ESO i de cicles formatius de grau bàsic, va aconseguir este guardó gràcies a un treball titulat ‘Realitat en un institut públic: Els desafiaments de gènere en matemàtiques... Existixen?’.

Així mateix, les alumnes de l’IES Juan de Garay de València, Alma Povea, Candela Pérez i María Bixquert, també van participar en la categoria per a alumnat de Batxillerat i de cicles formatius de grau mitjà amb el treball titulat ‘Estudi de la viabilitat de la creació d’una *app* per a la prevenció del suïcidi en adolescents’.

Cal destacar que els gastos de desplaçament i allotjament de les integrants d’estos dos equips participants, que van estar acompanyades pels seus tutors, han sigut finançats gràcies al contracte de patrocini firmat entre l’Institut Valencià d’Estadística (IVE) i la Universitat de València (UV).

L’objectiu del concurs ‘Va de Dades!’ és estimular en l’alumnat la curiositat per l’estadística com a ferramenta fonamental de l’anàlisi de dades procedents d’estudis en ciències experimentals i socials.

Fecha: 06/07/2024